১৯৭১ সালর ১৭ এপ্রিল মুক্তিযুদ্ধ সিজিল করানির কা অস্থায়ী বাংলাদেশ সরকারর লিংখাত অইল কুষ্টিয়া জেলার মেহেরপুর মহকুমা (এবাকা জেলা)  বৈদ্যনাথ তলার ভবেরপাড়া নাঙর গাঙে। শেখ মুজিবুর রহমান উহাত অনুপস্থিত আসিল বারো তারে রাষ্ট্রপতি পদফাম দিয়া সরকার হংকরানি অইলগ। অস্থায়ী রাষ্ট্রপতির দ্বায়িত্ব নেসিলগা সৈয়দ নজরুল ইসলাম এবং প্রধানমন্ত্রীগোর পদফামহান তাজউদ্দীন আহমদ গিরকরাং দেসিলা । বাংলাদেশর পয়লা সরকার দেশী-বিদেশী সাংবাদিকর মুঙে সাংগাল করিয়া আনুষ্ঠানিকভাবে দায়িত্ব নিলাগা। ঔরে সাংগাল করানির অনুষ্ঠান উহানাত বাংলাদেশর ৱাইসাঙনির ঘোষণাপত্র পাঠ করলা, বারো ২৬ মার্চেত্ত বাংলাদেশরে আনুষ্ঠানিকভাবে স্বাধীন সার্বভৌম রাষ্ট্র আহান বুলিয়া পরিচয় দেনা অকরলা।